CELEX: 62012TN0450
Language: et
Date: 2012-10-11 00:00:00
Title: Kohtuasi T-450/12: 11. oktoobril 2012 esitatud hagi — Anagnostakis versus komisjon

22.12.2012   
            
            
               ET
            
            
               Euroopa Liidu Teataja
            
            
               C 399/24
            
         11. oktoobril 2012 esitatud hagi — Anagnostakis versus komisjon
   (Kohtuasi T-450/12)
   2012/C 399/47
   Kohtumenetluse keel: kreeka
   
      Pooled
   
   
      Hageja: Alexios Anagnostakis (Ateena, Kreeka) (esindaja: advokaat A. Anagnostakis)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 6. septembri 2012. aasta otsus, millega jäeti rahuldamata taotlus registreerida kodanikualgatus „MILJON ALLKIRJA „SOLIDAARSE EUROOPA” TOETUSEKS”;
            
         
               —
            
            
               anda komisjonile korraldus registreerida eespool nimetatud kodanikualgatus vastavalt õigusaktides sätestatule ja võtta kõik muud ettenähtud meetmed; ning
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hagi põhjenduseks esitab hageja neli väidet.
   
               1.
            
            
               Esimene väide põhineb ELTL artiklil 122.
               
                           —
                        
                        
                           Hageja kinnitab, et Euroopa Komisjon väidab alusetult, et ta ei ole pädev esitama ettepanekut võtta vastu õigusakt, mis seondub esitatud ettepanekuga luua „hädaolukorra põhimõte”. ELTL artikli 122 lõike 1 (endine EÜ artikkel 100) kohaselt teeb komisjon liikmesriikide vahelise solidaarsuse vaimus ettepaneku (ja nõukogu otsuse) kehtestada majandusolukorrale vastavad meetmed. Hädaolukorra põhimõtte EL aluslepingutes on üks seda laadi meetmetest, nagu ka meetmete võtt ja poliitika selles valdkonnas.
                        
                     
         
               2.
            
            
               Teine väide põhineb ELTL artikli 136 lõikel 1.
               
                           —
                        
                        
                           Hageja väidab, et komisjonil ei olnud alust asuda oma otsuses seisukohale, et ELTL artikli 136 lõikel 1 saab olla õiguslikuks aluseks vaid juhul, kui meetmed puudutavad eelarvedistsipliini tugevdamist ning piirduvad sellega. Vastavalt sama artikli lõike 1 punktile b võivad pakutud meetmed puudutada ka nende liikmesriikide tarvis majanduspoliitiliste suuniste väljatöötamist, mille rahaühik on euro. Hädaolukorra põhimõte on üks niisugune suunis selle poliitika elluviimisel.
                        
                     
         
               3.
            
            
               Kolmas väide põhineb ELTL artikli 136 lõikel 1.
               
                           —
                        
                        
                           Hageja väidab, et komisjonil ei olnud alust asuda oma otsuses seisukohale, et ELTL artikli 136 lõige 1 ei anna Euroopa Liidule pädevust asetada end liikmesriikide eelarvelise suveräänsuse teostamisel ning riigieelarvet ja kulutusi hõlmavate funktsioonide täitmisel nende asemele. Nõukogu võib ELTL artiklites 121–126 ettenähtud menetlust järgides võtta meetmeid nende liikmesriikide suhtes, mille rahaühik on euro. See tuleneb ELTL artikli 136 lõikest 1. See artikkel ei näe ette ühtegi piirangut nende meetmete kohaldamisel, mille aluseks on liikmesriikide eelarveline suveräänsus.
                        
                     
         
               4.
            
            
               Neljas väide põhineb ELTL artiklil 222.
               
                           —
                        
                        
                           Hageja väidab, et komisjoni otsus on otseselt vastuolus ELTL artiklis 222 sätestatud solidaarsuse klausliga.